**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**ÎN INTERVALUL 25.09.2023, ora 08.00 – 26.09.2023, ora 08.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 26.09.2023, ora 07.00**

**RÂURI**

**Debitele au fost în creștere** prin propagare pe cursurile mijlocii și inferioare ale Someșului, Someșului Mic, Crișului Negru, Crișului Alb, Mureșului, Arieșului, Begăi, Timișului, Jiului, cursurile inferioare ale Turului, Lăpușului, Crasnei, Barcăului, Crișului Repede, Bârzavei, Moraviței, Carașului și Nerei, în scădere pe râurile din bazinele hidrografice Vișeu, Iza, Drincea, Desnățui, Lotru, bazinele superioare ale Turului, Someșului, Someșului Mic, Crasnei, Barcăului, Crișurilor, Arieșului, Begăi, Timișului, Bârzavei, Moraviței, Carașului, Nerei și Jiului și relativ staționare pe celelalte râuri.

Debitele se situează la valori sub mediile multianuale lunare, cu coeficienți moduli cuprinși între 30-80%, mai mari (în jurul și peste normalele lunare) pe râurile din bazinul Arieșului, bazinele superioare ale Turului, Lăpușului, Crasnei, Barcăului, Crișurilor, bazinele superioare și mijlocii ale Someșului Mic și Jiului, unii afluenți din bazinul mijlociu și inferior al Mureșului și bazinul inferior al Oltului și mai mici (sub 30%) pe râurile din bazinele hidrografice: Râmnicu Sărat, Bârlad, Tazlău, Jijia și pe râurile din Dobrogea.

A fost în vigoare **avertizarea hidrologică** nr. 117 din 24.09.2023 până la ora 12:00

**Nivelurile** pe râuri la stațiile hidrometrice **se situează sub** **COTELE DE ATENȚIE.**

**Debitele vor fi în scădere**, exceptând cursurile inferioare ale Someșului, Crișului Negru, Crișului Alb, Mureșului, Begăi, Timișului, Bârzavei și Jiului, unde vor fi în creștere prin propagare și râurile din bazinele hidrografice: Olt, Vedea, Argeș, Ialomița, Siret, Prut, cele din Dobrogea și bazinul superior și mijlociu al Mureșului, unde vor fi relativ staționare.

**Nivelurile** pe râuri la stațiile hidrometrice **se vor situa sub** **COTELE DE ATENȚIE.**

**DUNĂRE**

**Debitul la intrarea în ţară** (secţiunea Baziaş) în intervalul 25-26.09.2023 **a fost staționar, având valoarea de** **2500 m3/s**, sub media multianuală a lunii **septembrie (3800 m3/s).**

În aval de Porţile de Fier debitele au fost în scădere pe sectoarele Gruia-Turnu Măgurele și Călărași-Tulcea și staționare pe sectorul Zimnicea-Oltenița.

**Debitul la intrarea în ţară** (secţiunea Baziaş) **va fi staționar (2500 m3/s).**

În aval de Porțile de Fier debitele vor fi în creștere pe sectorul Gruia-Calafat, în scădere pe sectoarele Bechet-Oltenița și Cernavodă-Tulcea și staționare la Călărași.

**ALIMENTĂRI CU APĂ**

**A.B.A. Prut-Bârlad**

**Județul Botoșani:**

Se menține situația de restricții în alimentarea cu apă pentru piscicultură la folosința:

-S.C. Pirania S.R.L. Botoșani - pepiniera piscicolă Havârna, prin reducerea debitelor la sursa r. Bașeu - ac. Cal Alb corespunzător treptei a III-a de restricții.

Se menține Planul de restricții în alimentarea cu apă - treapta a III-a, pentru A.N.I.F.-Filiala Teritorială Moldova Nord-U.A. Botoșani-Sistemul de irigații Movileni-Havârna, sursa ac. Cal Alb - r. Bașeu.

**Județul Iași:**

-S.C. Noralex S.R.L. Iași, S.C. Piscicola S.R.L. Iași și S.C. CC & PES S.R.L. Iași prin reducerea debitelor la sursa r. Miletin – ac. Hălceni corespunzător treptei II de aplicare a restricțiilor.

-SC ACVACOM SRL Iași prin reducerea debitelor la sursa r. Gurguiata – ac. Plopi corespunzător treptei III de aplicare a restricțiilor;

-SC MIHPES SRL Iași prin reducerea debitelor la sursa r. Valea Oii – ac. Sârca corespunzător treptei III de aplicare a restricțiilor.

-se aplică Programul de restricții în alimentarea cu apă - treapta a II-a, pentru S.C. APAVITAL S.A. Iași - prin reducerea debitelor la sursa r. Bahlui din ac. Pârcovaci.

**Județul Vaslui:**

Se mențin prevederile „Planului de restricții și folosire a apei în perioade deficitare”, astfel:

-treapta III - ANIF Filiala Teritorială de Îmbunătățiri Funciare Vaslui-Amenajare de irigații Mânjești, sursa acumularea Mânjești.

-treapta III - pentru S.C. AQUAVAS S.A. VASLUI – Sucursala Vaslui din acumularea Solești.

**2.** **Situaţia meteorologică în intervalul 25.09.2023, ora 09.00 –26.09.2023, ora 06.00**

**În ţară** vremea s-a ameliorat semnificativ, devenind în general frumoasă, și a fost mult mai caldă decât normal în ultima decadă a lunii septembrie; valorile termice diurne, în creștere apreciabilă în vestul teritoriului, dar mai scăzute decât în ziua anterioară local în partea centrală și central-sudică, s-au situat în medie cu 4...8 grade peste cele specifice datei, astfel că maximele s-au încadrat între 23 de grade la Rădăuți și Voineasa și 31 de grade la Oltenița și Brăila. În prima parte a zilei au fost înnorări mai pronunțate în sud-vestul țării, unde cu totul izolat au mai fost averse foarte slabe, precum și în extremitatea de nord-est, iar în rest cerul a fost variabil, temporar cu nebulozitate predominant de nivel superior, îndeosebi în jumătatea de sud-vest. Vântul a suflat slab și moderat, cu intensificări locale pe crestele montane, în special în vestul Carpaților Meridionali (cu viteze de până la 80 km/h), în regiunile sudice și sud-estice și pe arii restrânse în centru, în general cu 40...45 km/h, izolat rafalele atingând în jurul a 55 km/h. La ora 6 valorile termice erau cuprinse între 5 grade la Miercurea Ciuc și 23 de grade la Sulina, Sfântu Gheorghe-deltă, Mangalia și

Constanța-dig. Mai ales spre sfârșitul intervalului, pe areale restrânse îndeosebi în depresiunile din estul Transilvaniei s-a semnalat ceață.

**La Bucureşti,** deși în scădere ușoară față de intervalul anterior, valorile termice au caracterizat în continuare o vreme caldă pentru ultima decadă a lunii septembrie; astfel, temperatura maximă a fost de 29 de grade la Afumați și Băneasa și 30 de grade la Filaret (valori cu 6...7 grade mai ridicate decât normele datei). Cerul a fost temporar acoperit de nori de nivel superior (cirrus și cirrostratus). Vântul a suflat moderat, trecător cu ușoare intensificări ziua, cu rafale în jurul a 45 km/h. La ora 6 se înregistrau 18 grade la Afumați și 19 grade la Filaret și Băneasa.

**3. Prognoza meteorologică în intervalul 26.09.2023, ora 09.00–27.09.2023, ora 9.00**

**În ţară** vremea va fi predominant frumoasă și mai caldă decât în mod obișnuit pentru această perioadă. Cerul va fi variabil în regiunile sudice și mai mult senin în rest. Vântul va sufla slab și moderat, temporar cu ușoare intensificări mai ales pe parcursul zilei în sud, în sud-est și la munte, cu viteze în general de 40...55 km/h. Temperaturile maxime, în medie cu 4...7 grade peste cele normale, vor fi cuprinse între 22 și 30 de grade, iar cele minime se vor încadra între 7 și 17 grade, mai scăzute în depresiunile Carpaților Orientali, spre 4...5 grade, dar și mai ridicate pe litoral până la 19...20 de grade. Dimineața și noaptea izolat se va semnala ceață, în special pe văi și în depresiuni.

**La Bucureşti** vremea va fi predominant frumoasă și mai caldă decât în mod obișnuit în ultima decadă a lunii septembrie. Cerul va fi variabil, iar vântul va sufla moderat, cu ușoare intensificări în a doua parte a zilei, când va atinge viteze în general de 40...50 km/h. Temperatura maximă va fi de 28...30 de grade (cu 6...7 grade peste media climatologică a datei), iar cea minimă de 14...17 grade.

***II. CALITATEA APELOR***

**Pe râurile interioare**

**S.G.A. Suceava** informează că în urma unei sesizări din data de 24.09.2023 prin care era semnalată poluarea pârâului Platoniţa cu ape uzate provenite de la staţiile de epurare ale satelor Boura și Manolea din comuna Forăști, în data de 25.09.2023 personalul S.G.A. Suceava s-a deplasat la faţa locului pentru investigaţii, constatând următoarele:

-pe conducta de evacuare a staţiei de epurare din satul Boura, comuna Forăști, se scurgeau în mod accidental ape uzate neepurate de culoare neagră cu un debit cuprins între 0,1 și 0,2 l/s în pârâul Platoniţa;

-staţia de epurare Boura nu este pusă în funcţiune, apele uzate fiind vidanjate de către S.C. TAHOCON S.R.L. conform contractului de prestări servicii nr. 47 din 03.01.2023, valabil până la 31.12.2023, încheiat cu primăria comunei Forăști;

Pentru determinarea impactului asupra cursului de apă, personalul S.G.A. Suceava a prelevat probe de apă din următoarele secţiuni:

-ape uzate din conducta de evacuare a staţiei de epurare;

-ape de suprafaţă din pârâul Platoniţa, 200 m în amonte de gura de evacuare a staţiei de epurare Boura;

-ape de suprafaţă din pârâul Platoniţa, 500 m în aval de gura de evacuare a staţiei de epurare Boura;

-ape de suprafaţă din pârâul Platoniţa, 1 km în aval de gura de evacuare a staţiei de epurare Boura.

Nu s-a observat mortalitate piscicolă. Până la repunerea în funcţiune a staţiei de epurare s-a propus măsura vidanjării mai frecvente a apelor uzate.

La staţia de pompare Manolea nu s-au constatat evacuări de ape uzate neepurate în cursurile de apă sau pe terenurile din vecinătate.

**Pe fluviul Dunărea**

**S.G.A. Galați** **și A.P.M. Galați** revin cu informaţii suplimentare despre poluarea accidentală a apelor fluviului Dunărea din data de 23.09.2023, ora 10:30, cu un volum de cca 0,075 mc de amestec de ulei diatermic și 0,05 mc bitum din cauza unei conducte sparte aparținând Unicom Oil Terminal SA Galați, în zona Dana 54, mal stâng.

Reprezentanții firmei au finalizat acțiunea de depoluare a zonei afectate a fluviului Dunărea prin amplasarea a 6 baraje absorbante plutitoare, împrăștierea de material absorbant (6 saci spill sorb), material absorbant pentru hidrocarburi (11 saci cu o capacitate de 80 l fiecare) și 20 l de soluție dispersant biodegradabil și colectarea materialului absorbant folosit.

A fost colectat amestecul de ulei diatermic și bitum de pe luciul de apă cu ajutorul unei pompe mobile, iar apa cu amestecul de ulei și bitum, precum și barajele utilizate și contaminate au fost depozitate temporar în trei cuburi din PVC cu o capacitate de o tonă fiecare, urmând a fi transportate la Alternative Fuels Romania SRL în vederea incinerării acestora.

**Poluarea a fost sistată.**

Pe Marea Neagră nu au au fost semnalate evenimente deosebite.

***III. CALITATEA MEDIULUI***

1. **În domeniul aerului**

**Agenţia Naţională pentru Protecţia Mediului** informează că din rezultatele analizelor efectuate în intervalul 22-24.09.2023 în cadrul Reţelei Naţionale de Monitorizare nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon). **Media zilnică de 50 µg/m3 pentru PM10** (pulberi în suspensie cu diametrul sub 10 microni) **a fost depășită în datele de 22 și 23.09.2023 la staţia B-3** (municipiul București).

1. **În domeniul solului şi vegetaţiei**

**Garda Forestieră Râmnicu Vâlcea** informează că în data de 25.09.2023, la ora 13:00, s-a produs un incendiu în zona satului Schitu din Deal (comuna Pleșoiu), pe raza Ocolului Silvic Drăgănești-Olt, jud. Olt. Acesta a afectat o suprafaţă de 2 ha de litieră și a fost stins în aceeași zi, la ora 14:15, de către personalul silvic, pompierii militari și cetățeni.

**3. În domeniul supravegherii radioactivităţii mediului**

Menționăm că pentru factorii de mediu urmăriți nu s-au înregistrat depăşiri ale limitelor de avertizare/alarmare și nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele normale de variație ale fondului natural.

**4. În municipiul Bucureşti**

În ultimele 24 de ore sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

**DIRECȚIA COMUNICARE**